R. Madej, poslanec: (2003-02-27):
Tak, ako je to v spoločnej informácii, ako to prešlo Ústavnoprávnym výborom Národnej rady Slovenskej republiky, sa asi všetci zhodneme, že finančná kontrola strediska a prostriedkov štátneho rozpočtu musí existovať, jednoznačne musí, na tom sa zhodneme asi všetci. Podľa projektu OSN č. SLO94AH2 o zriadení strediska schváleného uzneseniami vlády sa však deklaruje mimoriadny význam nezávislého postavenia strediska tak, ako to dokumentuje dokument OSN Parížske princípy. Parížske princípy jasne ustanovujú o národných strediskách, citujem, „aby boli takto nezávislé od vlády a aby nepodliehali finančnej kontrole, ktorá by mohla ovplyvňovať ich nezávislosť“. Projekt OSN a nadväzujúce Parížske princípy teda chápeme ako medzinárodný záväzok, o ktorom Ústava Slovenskej republiky v čl. I ods. 2 ustanovuje: „Slovenská republika uznáva a dodržiava všeobecné pravidlá medzinárodného práva, medzinárodné zmluvy, ktorými je viazaná, a ďalšie svoje medzinárodné záväzky.“ Podľa § 44 zákona Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov hospodárenie s prostriedkami štátneho rozpočtu kontroluje vláda. Podľa § 1 zákona Národnej rady Slovenskej republiky č. 502/2001 Z. z. o finančnej kontrole a vnútornom audite a o zmene a doplnení niektorých zákonov je definovaná kontrola len pri orgánoch verejnej správy. § 3 toho istého zákona ustanovuje Ministerstvo financií Slovenskej republiky za ústredný orgán štátnej správy pre finančnú kontrolu a vnútorný audit. Z uvedeného vyplýva, že zákony č. 303/1995 Z. z. a 502/2001 Z. z. nevyhovujú požiadavke nezávislej finančnej kontroly od vlády. Pre kontrolu hospodárenia s finančnými prostriedkami strediska preto vyhovuje iba Najvyšší kontrolný úrad Slovenskej republiky ako nezávislý orgán kontroly hospodárenia s prostriedkami štátneho rozpočtu. Preto prosím o podporu bodu 1 pozmeňujúcich návrhov v informácii. V zmysle čl. III písm. d) Dohody medzi vládou Slovenskej republiky a OSN o zriadení Slovenského národného strediska pre ľudské práva Slovenskej republiky zabezpečí vláda právnu a prevádzkovú nezávislosť strediska. Podľa projektovej dokumentácie má pochádzať iba približne 1/3 členov správnej rady zo štátnych kruhov. Štyria z deviatich členov vymenovaných vedúcim Kancelárie prezidenta Slovenskej republiky, predsedom vlády Slovenskej republiky, ministrom práce, sociálnych vecí a rodiny Slovenskej republiky, predsedom Národnej rady Slovenskej republiky, štyria je teda počet, ktorý ďaleko prekračuje požiadavku 1/3 členov pochádzajúcich zo štátnych kruhov. Tento počet rovnako narúša princíp nezávislosti od vládnej moci. Z uvedených dôvodov nie je možné, aby v bode 6 v § 3a ods. 1 písm. i) sa nachádzal zástupca ministerstva práce, sociálnych vecí a rodiny a bol členom správnej rady, rovnako ako nemá zástupcu ani Ministerstvo spravodlivosti Slovenskej republiky. Navrhovaná úprava nahrádza môj pozmeňujúci návrh, zástupcu tohto ministerstva za zástupcu Slovenskej advokátskej komory, ktorá ako samosprávny orgán spĺňa tak odborné predpoklady inštitúcie, ako aj predpoklady nezávislosti od vlády. V rámci zabezpečenia právnej a prevádzkovej nezávislosti strediska podľa dohody je nevyhovujúce, aby do činnosti orgánov, konkrétne do činnosti správnej rady, zasahoval minister spravodlivosti Slovenskej republiky ako člen vlády Slovenskej republiky. Práve preto, aj keď ide o prvú ustanovujúcu schôdzu správnej rady, nemožno pripustiť, aby ju zvolával sám člen a podpredseda vlády. To je absolútne v rozpore s funkčnou nezávislosťou strediska od vlády. Vážené panie poslankyne, vážení páni poslanci, to sú dôvody, pre ktoré predmetný návrh novely zákona nemôžem v takejto podobne, ako bol predložený, podporiť. Vláda Slovenskej republiky prijala záväzok, ktorý musí, či chce, alebo nie, dodržiavať. Inštitúcia, ktorá má monitorovať stav dodržiavania ľudských práv v našej krajine, nemôže byť personálne tak závislá od vlády, ako by si to niektorí predstavovali. Preto prosím o vašu podporu mojich a ďalších pozmeňujúcich návrhov. Ďakujem pekne za pozornosť. (Potlesk.)